- Liian monet tytöt kasvatetaan edelleenkin tuntemaan, etteivät he ole riittävän hyviä. Minäkin tunsin aina, että ellen ole täydellinen, en ole tarpeeksi hyvä. Nyt olen tullut siihen tulokseen että tarpeeksi hyvä on tarpeeksi hyvä!
Näin vakuuttaa Oscar-palkittu näyttelijätär, aktivisti ja liikuntaguru Jane Fonda, 67, joka on tehnyt miehiä miellyttääkseen monia tyhmyyksiä, kuten teettänyt itselleen silikonirinnat ja kärsinyt laihuusihanteen vuoksi bulimiasta sekä anoreksiasta vuosikausia.
- Vaikka ihmiset pitivät minua vahvana, voimani katosivat aina kun kyseessä oli rakastettuni, hän myöntää.
Hieman häveliäästi hän lisää, ettei hän edes uskaltanut kieltää ensimmäistä aviomiestään, elokuvaohjaaja Roger Vadimia, pitämästä rakastajattaria tai kieltäytyä ryhmäseksistä siinä pelossa, että mies olisi jättänyt hänet.
Maineikkaan Hollywood-näyttelijän Henry Fondan tytär ei alunperin halunnut seurata isänsä jalanjälkiä. Hän aloitti näyttelijäopinnot, koska hänen elämänsä oli tyhjäkäyntivaiheessa, eikä hän keksinyt muutakaan tekemistä silloin kun hänen oli muutettava pois kotoa.
Uravalinta oli kuitenkin onnistunut. Fonda on tehnyt 50 elokuvaa ja saanut kaksi Oscaria 40 vuotta kestäneen uransa aikana. Tällä hetkellä näyttelijätär nauttii uutta suosiota Yhdysvalloissa menestyneen Anoppi on pahin ( Monster-In-Law )-elokuvan myötä. Suomeen elokuva saapuu syyskuussa.